Muškátový orech

Muškátový orech je semeno tropického vždyzeleného stromu muškátovník voňavý (lat. "Myristica fragrans"), ktoré sa predáva a používa ako korenie. Indonézia je hlavným producentom muškátového orecha.
Producenti.
Muškátovník voňavý sa pestuje hlavne v Indonézii, odkiaľ pochádza a v štáte Kérala v Indii, ktorý bol v starovekých spisoch známy ako Malabar. V diele "Hortus Botanicus Malabaricus" zo 17. storočia Hendrik van Rheede uvádza, že Indovia sa naučili používať muškátový oriešok od obyvateľov Indonézie.
Okrem Indonézie a Indie sú ďalšími dôležitými producentmi tohto korenia Grenada, Srí Lanka, Malajzia, Maurícius, Zanzibar, Seychely, Réunion, Guatemala a Šalamúnove ostrovy.
Pestovanie, zber a sušenie.
Pestovanie.
Strom muškátovník voňavý je dvojdomá rastlina, teda je potrebné rozlišovať medzi samčími rastlinami, ktoré nenesú plody a slúžia iba na opelenie a samičími rastlinami, ktoré plodia.
Bežne sa rozmnožuje pohlavne prostredníctvom semien, ale vzhľadom na časté problémy pri opelení inými odrodami a druhmi muškátovníku a nemožnosť predpovedať pohlavie sadeníc sa uprednostňuje pre pestovanie muškátovníka rozmnožovanie vrúbľovaním.
Keď plody muškátovníku voňavého dozrievajú a praskajú, ovocie sa pozbiera zo stromov a semeno s mieškom sa vyberú z dužiny plodu.
Semená sa ešte s mieškom na povrchu opláchnu vodou a presušia. Následne sa červený miešok oddelí od orechu. Miešok sa pripravuje a suší samostatne a vzniká z neho korenie muškátový kvet. Semená sa po oddelení od miešku rozprestrú na plachty a sušia sa prirodzene na slnku 15 – 30 týždňov. Keď sú semená vysušené, vydávajú pri zatrasení hrkotavý zvuk, pretože ich vysušené jadro sa pri procese sušenia zmrštilo a oddelilo od tvrdej škrupiny. Škrupina sa odstráni a vysušené jadro je pripravené na použitie a export. Existuje však viacero spôsobov sušenia orechov, napríklad v špeciálnych sušiarňach, ktoré sú vykurované drevom alebo drevným uhlím.
Chuť a použitie.
Korenie muškátový orech sa predáva buď ako celý oriešok, alebo v mletej práškovej forme. Po mletí rýchlo stráca svoju arómu, preto je vhodnejšie mlieť, alebo strúhať ho priamo pred použitím.
V slovenskej kuchyni je odporučené jeho použitie do bielych polievok, omáčok, kysnutého pečiva a plniek a na korenenie zaprávaného mäsa.
Používa sa na ochutenie čokolády, ovocia, pudingov, dobre dopĺňa chuť kokosového mlieka, vanilky, citrónovej trávy a kari listov. Jeho štipľavá sladká chuť a vôňa sa používa na ochutenie mliečnych výrobkov, koláčov, sladkých roliek, banánového chleba, tekvicových a jablkových koláčov, zmrzliny, čokolády, citrónových dezertov a syrového fondue. V Európe sa používa najmä na ochutenie zemiakovej kaše a jedál z varených zemiakov, polievok, ryžových pudingov, koláčov, vaječného likéru, keksíkov a mliečnych nápojov. V Indonézii sa používa do omáčok a kari jedál.
Muškátový orech sa často používa do zmesí korení hlavne v indickej kuchyni, napríklad v garam masala. Spolu s ďalšími koreninami je často súčasťou koreniacej zmesi známej pod názvom "perníkové korenie" a taktiež v amerických krajinách obľúbenej zmesi korenia na ochutenie tekvicového koláča, známej ako "pumpkin pie spice", alebo jednoduchšie "pumpkin spice".
Ak sa muškátový oriešok konzumuje v množstvách presahujúcich jeho typické použitie ako korenie, môže vyvolať alergické reakcie, spôsobiť kontaktnú dermatitídu alebo mať psychoaktívne účinky. 
Použitie v tradičnom liečiteľstve.
V tradičnom liečiteľstve Indonézie sa používal hlavne pri žalúdočných problémoch, hnačke a nevoľnosti.
V juhoázijských regiónoch sa používa aj pri liečbe horúčok, bolestí hlavy a dýchacích problémov. V Číne sa považuje za afrodiziakum.
Náhrady.
V niektorých krajinách sveta sa ako náhrada muškátového orieška používa semeno stromu monodora muškátovníková (lat. "Monodora myristica").